A Magyar Kétfarkú Kutya Párt a Momentum Mozgalom olimpiarendezés-ellenes aláírásgyűjtéséhez csatlakozva plakátkampányt kezdett szervezni: arra kérte az embereket a Facebookon és honlapján, hogy küldjenek nekik egy kis pénzt, amiből NOlimpiás plakátokkal áraszthatják el Budapestet.

Az MKKP szerint a kezdeményezés elég sikeresen indult, egy óra alatt egymillió forint érkezett be a számlájukra.

A Kétfarkú Kutya Párt legutóbb 2015 nyarán, a kormány bevándorlóellenes kampányának ellenkampányaként szórta tele az országot plakátjaival. Akkor az MKKP 3 milliót kért, végül 34,5 millió forintot kapott e célra több mint 4000 támogatójától. Ezzel a kormány után ők költöttek a legtöbbet a 2016 októberi kvótanépszavazás elleni kampányban.

A pénzből akkor több száz óriásplakátot helyeztek el országszerte, amelyekből egyebek mellett kiderült, hogy önre rádőlhet egy fa, illetve hogy a Fővárosi Vízművek bármikor LSD-t csempészhet az ivóvízbe (ez utóbbit a vízművek cáfolta).